**LAZDIJŲ RAJONO SAVIVALDYBĖS TARYBOS SPRENDIMO**

**,,DĖL UAB ,,LAZDIJŲ VANDUO“ BUITINIŲ NUOTEKŲ SURINKIMO IR IŠVEŽIMO KAINOS NUSTATYMO“ PROJEKTO**

**AIŠKINAMASIS RAŠTAS**

2022 m. gegužės d.

Lazdijų rajono savivaldybės tarybos sprendimo „Dėl UAB ,,Lazdijų vanduo“ buitinių nuotekų surinkimo ir išvežimo kainos nustatymo“ projektas parengtas vadovaujantis Lietuvos Respublikos vietos savivaldos įstatymo 16 straipsnio 2 dalies 37 punktu, Lietuvos Respublikos geriamojo vandens tiekimo ir nuotekų tvarkymo įstatymo 12 straipsnio 2 punktu, 20 straipsnio 2 dalies 7 punktu ir 21 straipsnio 1 dalimi bei atsižvelgiant į UAB „Lazdijų vanduo“ 2022-05-13 raštą Nr. LV8-137 „Dėl nuotekų surinkimo asenizacinėmis transporto priemonėmis kainos“.

**1. Sprendimo projekto esmė, tikslai ir uždaviniai**

Šiuo sprendimo projektu siūloma nustatyti uždarosios akcinės bendrovės „Lazdijų vanduo“ buitinių nuotekų surinkimo ir išvežimo kainą – 11,30 Eur be PVM už 1 m3, kuri padengtų nuotekų surinkimo ir išvežimo paslaugų sąnaudas, kurios žymiai padidėjo pakilus degalų kainoms, nuolat didėjant minimaliam darbo užmokesčiui, žymiai pakilus elektros energijos kainai.

Tikslas – nuo 2022 metų birželio 1 d. nustatyti uždarosios akcinės bendrovės „Lazdijų vanduo“ buitinių nuotekų surinkimo ir išvežimo kainą – 11,30 Eur be PVM už 1 m3.

Tikslui pasiekti keliamas uždavinys – nustatyti uždarosios akcinės bendrovės „Lazdijų vanduo“ buitinių nuotekų surinkimo ir išvežimo tokią kainą, kuri padengtų paslaugos sąnaudas ir ši veikla nebūtų nuostolinga.

**2. Projekto rengimo priežastys ir kuo remiantis parengtas sprendimo projektas**

Šiuo metu UAB ,,Lazdijų vanduo“ gyventojams ir įmonėms teikiamos nuotekų surinkimo asenizacinėmis transporto priemonėmis paslaugos kaina yra 6,50 Eur/m3 be PVM (7,87 Eur/m3 su PVM). Ši kaina nustatyta dar 2018 m. birželio 27 d. Lazdijų rajono savivaldybės tarybos sprendimu Nr. 5TS-1376.

|  |  |  |
| --- | --- | --- |
| **Buitinių nuotekų surinkimo asenizacijos transporto priemonėmis ir išvežimo paslaugos kaina, kurią sudaro:** | **6.50 Eur/m3**  **(be PVM)** | **7.87 Eur/ m3**  **(su PVM)** |
| -nuotekų surinkimas mobiliosiomis transporto priemonėmis | 5,24 Eur/m3 | 6,34 Eur/m3 |
| -nuotekų valymas | 1,17 Eur/m3 | 1,42 Eur/m3 |
| -nuotekų dumblo tvarkymas | 0,09 Eur/m3 | 0,11 Eur/m3 |

Nuo laikotarpio, kai paslaugos kaina buvo nustatyta, iki šių dienų žymiai išaugo šios paslaugos teikimo kaštai ir šiuo metu ši paslauga yra nuostolinga.

**Buitinių nuotekų surinkimo ir išvežimo mobiliosiomis transporto priemonėmis** kainos dedamoji– turėtų visiškai padengti šių nuotekų surinkimo kaštus, t. y. vairuotojų darbo užmokestį, kuro išlaidas, transporto priemonių amortizaciją ir priežiūrą bei kitus kaštus.

Bendrovėje taikomas vairuotojų darbo užmokestis yra susietas su minimalia mėnesine alga (toliau – MMA), o tiksliau – su minimaliu valandiniu atlygiu (toliau – MVA) – jis dauginamas iš koeficiento 1,1. 2018 metais šalyje buvo nustatytas 2,45 Eur MVA, tuo tarpu šiuo metu MVA siekia 4,47 Eur, t. y. per laikotarpį padidėjo 82,5 proc. Ir, atsižvelgiant į LR Vyriausybės planus, ne vėliau kaip nuo kitų metų sausio MVA vėl didės.

Dyzelinio automobilių kuro, kurį naudoja Bendrovės asenizacinės mašinos, vidutinė litro kaina 2018 m. birželį buvo 0,91 Eur be PVM (1,1 su PVM) (<http://www.degalukainos.lt/degalu-kainu-statistika>). Tuo tarpu šiuo metu vidutinė dyzelinio kuro litro kaina siekia 1,45 Eur be PVM (1,75 su PVM), t. y. 59 proc. didesnė.

Per laikotarpį drastiškai kilo ir paslaugai teikti naudojamų transporto priemonių priežiūros kaštai – automobilių dalims, tepalams, remonto išlaidos.

Šios paslaugos kainos dedamoji – **nuotekų valymas** – turėtų visiškai padengti šių nuotekų valymo kaštus. Jei nuotekų valymo įrenginių (jų nusidėvėjimo) sąnaudos per laikotarpį, galima sakyti, nekito, tai nuotekų išvalymo procese naudojamos elektros energijos kaina drastiškai išaugo – nuo 0,092 Eur/kWh be PVM (0,111 Eur/kWh su PVM) iki 0,202 Eur/kWh be PVM (0,245 Eur su PVM). Ir, atsižvelgiant į prognozes, šios kainos dar kils.

Taip pat, kaip ir surinkimo savikainos dedamojoje, taip ir valymo kaštų augime įtakos turi žymiai pakilęs MVA bei bendra infliacija, kuri didina valymo medžiagų ir kitus kaštus.

Nuotekų transportavimo asenizacijos transporto priemonėmis paslaugos savikainoje yra trečia dedamoji – **nuotekų dumblo tvarkymas**. Bendroje savikainoje ji sudaro nedidelę dalį, o jos augimą lėmė flokuliantų ir dumblo sausinimo maišų kainų kilimas.

UAB „Lazdijų vanduo“, įvertinusi finansinius 2021 metų rezultatus, paskaičiavo, kad 2021 metais nuotekų surinkimo ir išvežimo paslauga įmonei buvo nuostolinga ir įmonė patyrė 15640 Eur nuostolio.

Siekiant užtikrinti paslaugos teikimo kokybę ir mažinti įmonės veiklos nuostolingumą, siūloma nustatyti buitinių nuotekų surinkimo ir išvežimo kainą – 11,30 Eur be PVM už 1 m3.

Šiuo metu nuotekų surinkimo ir išvežimo paslauga Lazdijų rajone naudojasi apie 200 namų ūkių. Dalis šių paslaugų vartotojų yra individualių poilsiaviečių savininkai, kurie paslaugomis naudojasi tik vasarą. Vasarą šių paslaugų poreikis padidėja.

Iki 2020 metų pabaigos nuotekų surinkimo ir išvežimo kaina buvo reguliuojama valstybės, tačiau pasikeitus teisės aktams, šios veiklos kaina tapo nereguliuojama, tačiau iki šiol neperskaičiuota.

1. **Kokių rezultatų laukiama.** Nustačius buitinių nuotekų surinkimo ir išvežimo kainą, bus padengtos paslaugos teikimo sąnaudos ir įmonės veikla nebus nuostolinga.
2. **Kaip šiuo metu yra sprendžiami projekte aptarti klausimai.** Šiuo metu ši veikla įmonei yra nuostolinga, todėl tenka nuostolius padengti iš kitos veiklos. Taip nukenčia darbų kokybė, įmonė negali svarstyti darbo užmokesčio darbuotojams didinimo klausimų, neturi galimybių investuoti į naujesnę įrangą ar techniką.
3. **Galimos neigiamos pasekmės priėmus projektą, kokių priemonių reikėtų imtis, kad tokių pasekmių būtų išvengta** – priėmus šį Lazdijų rajono savivaldybės tarybos sprendimą, gyventojams paslaugų kaina padidės, tačiau tik tiems, kurie individualiai tvarko nuotekas. Nustatyta kaina atitiks rinkos kainas ir padegs paslaugos sąnaudas.
4. **Kokie šios srities aktai tebegalioja ir kokius galiojančius aktus būtina pakeisti ar panaikinti, priėmus teikiamą projektą** – priėmus šį Lazdijų rajono savivaldybės tarybos sprendimą, kitų teisės aktų pakeisti poreikio nebus.
5. **Rengiant projektą gauti specialistų vertinimai ir išvados –** dėl sprendimo projekto pastabų ir pasiūlymų negauta.
6. **Sprendimo projektą parengė** Lazdijų rajono savivaldybės administracijos Vietinio ūkio skyriaus vedėja Indrė Adomynienė.

Vietinio ūkio skyriaus vedėja Indrė Adomynienė